Predkladacia správa

Podľa Plánu legislatívnych úloh vlády Slovenskej republiky na rok 2007 malo Ministerstvo práce, sociálnych vecí a rodiny SR predložiť 26. septembra 2007 na rokovanie vlády Slovenskej republiky návrh zákona o kompenzácii sociálnych dôsledkov ťažkého zdravotného postihnutia a návrh zákona o sociálnych službách. Úlohy vyplynuli z Programového vyhlásenia vlády Slovenskej republiky, podľa ktorého vláda vytvorí legislatívne prostredie na rozvoj sociálnych služieb, ktoré budú garantovať ich prijímateľom dôstojné životné podmienky a budú smerovať k ich aktivizácii. Zabezpečí sa nimi previazanosť sociálnych služieb a zdravotnej starostlivosti a upraví sa systém ich financovania. Osobitná pozornosť bude venovaná starším občanom a občanom so zdravotným postihnutím, ktorí sú odkázaní na pomoc inej osoby, a to tak, aby mohli zotrvať čo najdlhšie v rodinnom prostredí, ako aj zlepšiť finančnú situáciu ich opatrovateľov.

Obidva návrhy si vyžadujú vzhľadom na ich obsah,  kompetencie a financovanie primeraný časový priestor na diskusiu v odbornej i laickej verejnosti. Je nevyhnutné vyvinúť maximálne úsilie na dosiahnutie kompromisu už v štádiu prípravy návrhov oboch zákonov najmä s miestnou a regionálnou samosprávou a mimovládnymi organizáciami pôsobiacimi v oblasti sociálnych služieb a organizácií zastupujúcich práva ťažko zdravotne postihnutých. Zároveň je nevyhnutné poskytnúť primeraný časový priestor osobitne  pre samosprávu na prípravu  na plnenie úloh, ktoré jej zverí zákon o sociálnych službách, a to po personálnej, materiálno-technickej a finančnej stránke. Okrem toho pripravovaný návrh zákona o kompenzácii sociálnych dôsledkov ťažkého zdravotného postihnutia predpokladá zvýšené nároky na štátny rozpočet a návrh zákona o sociálnych službách si vyžaduje nielen zvýšené nároky na štátny rozpočet, ale aj na rozpočty miest a obcí, ktoré pri ich plánovaní neboli zohľadnené.

Z týchto dôvodov navrhujeme úlohu č. 17 a úlohu č. 18 v mesiaci september z Plánu legislatívnych úloh vlády SR na rok 2007 zrušiť.